
A lovasturizmus lehetőségei a Kincsem Nemzeti Lovas Program megvalósulása tükrében

       Dolgozatom során a Kincsem Nemzeti Lovas Program keretében megvalósult infrastrukturális fejlesztések keretében felújított versenyhelyszíneket és azok tevékenységét vizsgáltam a lovassport terültén. A lovasturizmus területén megkülönböztetünk aktív és passzív lovasturizmust valamint a hivatásturitmust, mivel a magasabb kategóriájú versenyekre egyre több hivatásos lovas érkezik. A dolgozatomhoz szekunder kutatásként a lovasturizmus rövid történelmi áttekintése után a Kincsem Nemzeti Lovas Program legfőbb célkitűzéseit, fejlesztési területeit vizsgáltam. A program célja, hogy hazánkban az évszázados lovas hagyományokat újrateremtse, az ország adottságaira támaszkodva ismét lovas nemzetté váljon Magyarország. A programban szerepel mind a lovasturizmus, a tenyésztés, a lovassport, a hagyományőrzés és az oktatás fejlesztése is. Emellett kiemelt szerepet kapott hazánkban két infrastrukturális fejlesztés 2018-ban a Szilvásváradi Lipicai Lovasközpontban és a Nemzeti Lovardában. A megújult komplexumok lehetőséget biztosítanak a program célkitűzéseinek megvalósításában: nemzetközi versenyek szervezésével jelenős turisztikai vonzerőként szolgálhat.
         Dolgozatomhoz primer kutatást végeztem: interjút készítettem Horváth László országgyűlési képviselővel, aki a Kincsem Nemzeti Lovas Program felelőse volt. Részletes információt kaptam a program hátteréről, a lovasturizmus és lovassport mai helyzetéről. A primer kutatás második jelentős eleme a tereplátogatás volt: a Szilvásváradi Lipicai Lovasközpontban megrendezett Szilvásvárad Masters nemzetközi díjugrató versenyről, valamint a Nemzeti Lovardában megrendezett Gróf Széchenyi István Emlékversenyről készítettem összehasonlító elemzést. A két verseny azonosságai és a különbségek vizsgálatát SWOT analízisben összesítettem. Primer kutatásom részeként összegeztem a munkám és kutatásom során összegyűjtött ismereteket, tapasztalatokat, és megalkottam a nemzetközi versenyek szervezésének módszertani ismertetését. Az országra specifikus, magyar nyelvű anyag eddig nem állt rendelkezésre, valamint fejlesztési lehetőségeket fogalmaztam meg.
          A dolgozatom megírása során következtetésként levonható, hogy a Kincsem Nemzeti Lovas Programban megfogalmazott célkitűzések, miszerint a magyar lovassportot újra fel kell virágoztatni, megvalósult, és még számos lehetőség rejlik benne. Szükség van a humán infrastruktúra, a marketing, a kommunikáció fejlesztésére, hogy a központ valóban turisztikai attrakcióként szolgáljon.



